b"\n_START_ARTICLE_\nKandidas\n_START_PARAGRAPH_\nKandidas, arba optimizmas (Candide, ou l'Optimisme) pranc\xc5\xabz\xc5\xb3 filosofo ir ra\xc5\xa1ytojo Voltero (Voltaire) apsakymas, para\xc5\xa1ytas 1759 m. Knyga pasira\xc5\xa1yta pseudonimu Monsieur le docteur Ralph._NEWLINE_Pagrindin\xc4\x97 \xe2\x80\x9eKandido\xe2\x80\x9c tema \xe2\x80\x93 teleologin\xc4\x97s istorijos koncepcijos kritika ir su tuo susijusios blogio problemos nagrin\xc4\x97jimas. A\xc5\xa1triai kritikuojama G. V. Leibnico (G. W. Leibnitz) \xe2\x80\x9eoptimizmo\xe2\x80\x9c filosofija, apeliuojant \xc4\xaf individuali\xc4\x85 laisv\xc4\x99. Po\xc5\xbei\xc5\xabris \xc4\xaf individ\xc4\x85 kaip nieko nerei\xc5\xa1kiant\xc4\xaf istorijos at\xc5\xbevilgiu Volteras atrodo per daug cini\xc5\xa1kas. Tez\xc4\x97, kad esamas pasaulis yra geriausias i\xc5\xa1 vis\xc5\xb3 galim\xc5\xb3 yra labiausiai kritikuojama ir pajuokiama visame k\xc5\xabrinyje._NEWLINE_Pagal Leibnico ir Paskalio kritik\xc4\x85 \xe2\x80\x9eKandide\xe2\x80\x9c yra ir socialin\xc4\x97s kritikos bei utopijos element\xc5\xb3. Nors utopija kaip \xc5\xbeanras nebuvo b\xc5\xabdingas Volterui, ta\xc4\x8diau siekdamas stipriau i\xc5\xa1reik\xc5\xa1ti socialin\xc4\x99 kritik\xc4\x85 tam tikrus jos elementus Volteras pasitelkia._NEWLINE_Socialin\xc4\x97 kritika apsakyme (d\xc4\x97l savo didel\xc4\x97s apimties da\xc5\xbenai vadinamame romanu) i\xc5\xa1reik\xc5\xa1ta pakankamai ai\xc5\xa1kiai. Kritikuojami Europoje nuolat vykstantys \xc5\xbeiaur\xc5\xabs karai, k\xc5\xabrinio herojaus kelyje da\xc5\xbenai sutinkami suk\xc4\x8diai, apgavikai, pl\xc4\x97\xc5\xa1ikai, piratai, tod\xc4\x97l susidaro \xc4\xafsp\xc5\xabdis, kad kitoki\xc5\xb3 \xc5\xbemoni\xc5\xb3 net n\xc4\x97ra. Ypatingos kritikos susilaukia netolerancija, ypa\xc4\x8d b\xc5\xabdinga Katalik\xc5\xb3 ba\xc5\xbeny\xc4\x8diai, vienuoliams j\xc4\x97zuitams, ta\xc4\x8diau nesvetima ir musulmonams._NEWLINE_Voltero i\xc5\xa1sakoma socialin\xc4\x97 kritika n\xc4\x97ra nihilistin\xc4\x97. Siekdamas parodyti, kad neigimas n\xc4\x97ra atsakas viskam, Volteras \xc4\xafveda Prokurat\xc4\x97s, kuriam n\xc4\x97ra joki\xc5\xb3 \xc4\xafdomi\xc5\xb3 ir verting\xc5\xb3 dalyk\xc5\xb3, persona\xc5\xbe\xc4\x85. Tuo parodoma, kad jeigu norima, tai visur galima matyti tik blog\xc4\xaf ir dekadans\xc4\x85, o tikrai tobuli dalykai neegzistuoja, ta\xc4\x8diau tai t\xc4\x97ra i\xc5\xa1ankstin\xc4\x97s nuostatos s\xc4\x85lygotas vaizdas._NEWLINE_Visuomeninio blogio nu\xc5\xa1vietimas \xe2\x80\x9eKandide\xe2\x80\x9c susij\xc4\x99s su Voltero po\xc5\xbei\xc5\xabriu \xc4\xaf religij\xc4\x85. Skelbdamas deizm\xc4\x85 Volteras tik\xc4\x97jo, kad Dievas kaip pirmin\xc4\x97 prie\xc5\xbeastis egzistavo, ta\xc4\x8diau v\xc4\x97liau \xc4\xaf pasaulio raid\xc4\x85 nesiki\xc5\xa1o. G\xc4\x97rio ir blogio prie\xc5\xbeastys parodomos kaip \xc5\xbemoni\xc5\xb3 \xc5\xbeemi\xc5\xa1ko veikimo pasaulyje i\xc5\xa1dava, tuo pa\xc4\x8diu redukuojant K\xc5\xabr\xc4\x97jo vaidmen\xc4\xaf."